Eheytymiskurssi

Eheyttäminen (joskus myös eheytyshoito tai konversioterapia) on uskomushoitoa, jolla pyritään muuttamaan seksuaalivähemmistöihin kuuluvia ihmisiä heteroseksuaaliksi ja sukukupuolivähemmistöihin kuuluvia ihmisiä sukupuoleltaan joko mieheksi tai naiseksi.

Maailman terveysjärjestön Yhdysvaltojen osasto Pan American Health Organisation (PAHO) julkaisi keväällä 2012 kannanoton, jonka mukaan seksuaalista suuntautumista muuttavat ”terapiat” ovat vailla lääketieteellistä perustaa ja uhkaavat terveyttä.

Euroopan parlamentti kehotti jäsenvaltioitaan vuonna 2018 kieltämään eheytyshoidot. Euroopan unionin jäsenvaltioista eheytyshoidot ovat kokonaan kieltäneet Malta vuonna 2016 ja Ranska vuonna 2022.

Yhdysvaltalainen vuonna 1976 perustettu eheyttämisjärjestö Exodus International, joka kutsui itseään suurimmaksi ja vanhimmaksi homoseksuaaleja kristinuskon avulla eheyttäväksi järjestöksi, lopetti toimintansa kesäkuussa 2013 ja pyysi anteeksi toimintaansa. Exoduksen puheenjohtaja Alan Chambers myönsi olleensa osa ”tietämättömyyden järjestelmää”.

Eheytymiskurssi saattaa olla kidutukseen vertautuvaa toimintaa.

Uskonnolliset eheytymiskurssit 
Homoseksuaaleja henkilöitä pyritään eheytyskursseilla lähinnä uskonnollisin keinoin ”eheyttämään” eli muuttamaan heteroseksuaaleiksi. Eheyttäminen perustuu siihen, että Jumala voi joidenkin ihmisten käsityksen mukaan eheyttää eli suoristaa ihmisen seksuaalisuuden alueen ”vinoutumiksi” tulkittuja ominaisuuksia.

Suomessa kursseja järjestää muun muassa Suomen Elävät Vedet -yhdistys (ent. Aslan). Heidän kantansa tosin on, ettei Suomen elävillä vesillä ole ”eheyttämistekniikkaa”, jolla homoista ”käännytettäisiin” heteroita. Yhdistyksen mukaan jotkut sen toimintaan osallistuneet kertovat, että sielunhoitoprosessin jälkeen heidän homoeroottiset reaktionsa ovat muuttuneet spontaanisti, eivät pakottamalla. Kurssien puolustajat ovat vastanneet, että he pyrkivät eheyttämään vain niitä homoseksuaaleja, jotka haluavat eheytyä.

Uskonnollisten järjestöjen kanta eheytyshoitoihin 
Suomen evankelis-luterilainen kirkko on ottanut eheytyshoitoihin virallisesti kielteisen kannan vedoten ihmissoikeuksiin. Kyselyn mukaan kolmasosa kirkolliskokouksen edustajista kannattaa eheytyshoitojen kieltämistä ja siihen tähtäävää Ehjänä syntynyt -kansalaisaloitetta vuonna 2021.

Vuonna 2017 Englannin kirkko otti kielteisen kannan eheytyshoitoja kohtaan ja vaati Yhdistyneen kuningaskunnan hallitusta kieltämään sen. Yorkin arkkipiispa, John Sentamu, sanoi, että eheytyshoito on teologisesti epälooginen ja sen järjestäminen pitäisi kieltää mahdollisimman nopeasti.

Mormonit ovat vaatineet kirkkonsa sateenkaarijäseniä elämään selibaatissa. Vuodesta 2015 lähtien kirkkokunta on erottanut seksuaalivähemmistöihin kuuluneita jäseniään ja estänyt näiden lapsia osallistumasta sen toimintaan. Marraskuussa 2019 kirkko päätti olla vastustamatta Utahiin kaavailtua eheytyshoitojen kieltoa. Mormonit kuitenkin uskovat, että homoseksuaalit voivat käyttää rukoilua ”navigoidakseen elämän haasteiden keskellä”, mutta sillä ei voi muuttaa seksuaalista suuntautumista.

Indonesiassa muslimit käyttävät sairaiden parantamiseen manausta muistuttavaa rituaalia ruqyahia, mutta sitä on käytetty myös homoseksuaalien eheytykseen. Sen väitetään karkottavan demoneita, joiden katsotaan aiheuttavan homoseksuaalisuutta. Ihmisoikeusjärjestöjen mukaan tällaisiin hoitoihin hakeutuneiden määrä on kasvanut tasaisesti vuodesta 2016 lähtien.

Vastustus Suomessa 
Suomen Psykiatriyhdistys julkaisi maaliskuussa 2021 eheytymisterapioiden vastaisen kannanoton, jossa se totesi niiden olevan psykiatrisen ammattietiikan vastaista toiminta ja siten kehotti jäseniään olemaan osallistumatta eheytyshoitojen toteuttamiseen ja olemaan suosittelematta niitä terveydenhuollon ulkopuolellakaan. Seta on vaatinut kursseja lopetettaviksi ja esittänyt ensimmäisen kerran vuonna 2008, että eheytystoiminta kiellettäisiin lailla.

Eheytyshoitojen kriminalisointia ajava kansalaisaloite Ehjänä syntynyt keräsi vuonna 2021 hieman yli kuukaudessa vaadittavat 50 000 allekirjoitusta ja eteni saman vuoden elokuussa eduskunnan käsittelyyn. Aloite kaatui, kun sosiaali- ja terveysvaliokunta lopetti sen käsittelyn.

Ehjänä syntynyt -kansalaisaloitteen tekijät aloittivat huhtikuussa 2023 uuden eheytyshoitojen kriminalisoimista vaativan kansalaisaloitteen nimellä Rikkomaton - kielletään eheytyshoidot. Se keräsi vaadittavat 50 000 nimeä kesäkuussa.

Laillisuus 

 : kielletty. Järjestäminen on ollut rangaistavaa heinäkuusta 2021 lähtien.
 : kielletty alaikäisiltä toukokuusta 2020.
 : laillista ja valtion tukemaa. Vuonna 2017 maan hallitus antoi tukensa eheytyshoidoille.
 : kielletty vuodesta 2017 lähtien. Lääkärit ja psykologit, jotka osallistuvat eheytyshoitojen järjestämiseen, voivat saada enimmillään 500 000 dollarin sakkoihin.
 : kielletty kokonaan 20 osavaltiossa, viidessä osavaltiossa ja Puerto Ricossa kielto on paikallinen esimerkiksi piirikuntatasolla.
 : kielletty vuonna 2016; ensimmäisenä maana Euroopassa.
: vuonna 1999 Brasilian psykologiliitto kielsi jäseniään osallistumasta eheytyshoitoihin. Vuonna 2017 brasilialainen tuomari otti kantaa psykologiliiton kieltoa vastaan, mikä johti mielenosoituksiin.
 : tapauskohtainen. Suurin osa seksuaali- ja sukupuolivähemmistöistä lähetetään erilaisiin näennäistieteellisiin laitoksiin. Henanissa oikeus määräsi vuonna 2017 julkisen sairaalan maksamaan korvauksia ja julkaisemaan anteeksipyynnön.
 : kielletty viiden itsehallintoalueen alueella. Vuonna 2019 maan terveysministeri otti kielteisen kannan eheytyshoitoihin.

Katso myös 
 Ex-gay-liike

Lähteet 

Psykologia ja näennäistiede
Seksuaali- ja sukupuolivähemmistöt
Uskomuslääkintä